དྲི་བ་དེའི་ནང་དོན་ལ་བསམ་མནོ་བཏང་ན།དྲི་བ་དེས་སེམས་ཁྲལ་ཞིག་བྱེད་ཀྱིན་ཡོད་པ་འདྲ།སེམས་ཁྲལ་དེ་ག་རེད་ཅེས་ན་བོད་ཀྱི་སློབ་ཆེན་སློབ་མ་ཚོས་ཆེད་ལས་སྣ་ཚོགས་གཞན་སྐད་སྟེང་ནས་སྦྱང་བ་ན་རང་ཤུགས་ཀྱིས་བོད་སྐད་ཤུལ་དུ་ལུས་ཡོད་པ་སེམས་ཁྲལ་བྱེད་བཞིན་འདུག་མོད།ཕྱོགས་གཅིག་ནས་དེ་དོན་དངོས་ཤིག་རེད།ཡིན་ཡང་།འདས་སོང་ལ་ཕྱིར་དྲན་བྱས་ན་སེམས་ཁྲལ་དེ་ཆུང་དུ་འགྲོ་སྲིད་པ་ཞིག་སྟེ།སྔོན་ཆད་ཡིན་ན་བོད་ཡིག་ཏུ་ཆེད་ལས་གཅིག་མ་གཏོགས་སྦྱང་རྒྱུ་ཡོད་མ་རེད།དེ་གང་ཞེ་ན་ནང་བསྟན་ཆོས་ལུགས་རེད།དེང་སང་དེ་ལས་འདའ་འགོངས་ཕྱིན་ཏེ་རིག་ཚན་མང་པོ་བོད་ཡིག་ནས་སྦྱང་ཐུབ་ཀྱི་ཡོད་རེད།དེ་ལྟར་བྱས་ན་མ་འོངས་པར་བོད་ཡིག་ནང་རིག་ཚན་གཞན་དག་དེ་ལས་མང་བ་སྦྱང་ཐུབ་ཀྱི་རེད་སྙམ།དེ་འདྲའི་ཞིབ་བསྡུར་འདྲ་བོ་བྱས་ན་མ་འོངས་པར་བོད་སྐད་ཡིག་གི་ཆུ་ཚད་ཀྱིས་ས་ཆ་ངེས་ཅན་འཛིན་ཐུབ་ཀྱི་རེད།དེ་ལས་གསལ་ཞིག་བཤད་ན་སྔོན་ཆད་དང་ད་ལྟ་ལས་ས་ཁྱོན་ཆེ་བ་འཛིན་ཐུབ་ཀྱི་རེད།